Колькасць пасяленняў перавышала амаль удвая. Няма цяпер на карце Максімаўкі, Красніка, Гальчаўкі, Гумнішча, Шыпоў, пасёлка Білоб, Старонкі. Апошняя вёска знікла ў жніўні 1943 года. Знішчана фашыстамі 36 двароў і, па розных дадзеных, ад дзясятка да 101 жыхара. Яна ўвекавечана ў мемарыяльным комплексе “Хатынь”. Тады ж ворагі часткова спалілі Максімаўку. Краснік гарэў у чэрвені сорак чацвёртага. У Карытным таксама спалілі 15 двароў і расстралялі 8 чалавек. Усяго на Карытняншчыне ад рук акупантаў загінула 193 мірныя жыхары. Па дадзеных кнігі “Памяць”, з Вялікай Айчыннай не прыйшло 157 сяльчан. Многія пайшлі ў партызаны, сталі малалетнімі вязнямі. На тэрыторыі знаходзіцца 14 воінскіх пахаванняў — індывідуальныя магілы і брацкія. Усе на балансе сельсавета, падтрымліваюцца ў належным стане школай, мясцовым лясніцтвам.